**IZVJEŠĆE POSLOVODSTVA DRUŠTVA**

**PONIKVE EKO OTOK KRK d.o.o.**

**ZA 2021. GODINU**

1. **OSNOVNI PODACI O DRUŠTVU**

Ponikve eko otok Krk je društvo s ograničenom odgovornošću (dalje: Društvo) za obavljanje djelatnosti gospodarenja otpadom i energetiku.

Društvo je 14. studenog 2013. godine registrirano u Trgovačkom sudu u Rijeci (Rješenje broj Tt-13/8161-2) pod matičnim brojem suda MBS 040315364, a s poslovanjem je započelo 01. siječnja 2014. godine.

Temeljni kapital Društva upisan je u sudski registar navedenog suda u iznosu od 40.908.400,00 kn.

Temeljem Obavijesti o razvrstavanju poslovnog subjekta prema Nacionalnoj klasifikaciji djelatnosti koju je izdao Državni zavod za statistiku Zagreb, od 26. studenog 2013. godine, Društvo ima brojčanu oznaku razreda 92 – Skupljanje neopasnog otpada, matični broj poslovnog subjekta je 040315364, a OIB je 04155352667.

**Djelatnost**

Osnovne djelatnosti Društva su:

* skupljanje, odvoz i zbrinjavanje komunalnog otpada
* održavanje i upravljanje odlagalištem komunalnog otpada Treskavac
* proizvodnja električne energije
* izgradnja, postavljanje i održavanje EKI mreže
* održavanje i upravljanje sustavom javne rasvjete.

**Organi Društva**

Društvo ima skupštinu društva i upravu.

Skupštinu društva čine članovi društva (osnivači) – jedinice lokalne samouprave, a njome predsjeda predsjednik. Predsjednik skupštine imenuje se na vrijeme od godinu dana.

Svaki član skupštine ostvaruje prava i dužnosti sukladno veličini temeljnog uloga.

Skupština društva odlučuje o svim bitnim stvarima kao što su financijski izvještaji, godišnji planovi poslovanja, investicijski i razvojni planovi, cijene komunalnih usluga i slično.

Poslove društva vodi uprava koja se sastoji od jednog direktora kojeg imenuje skupština. Uprava društva zastupa društvo, rukovodi i organizira proces rada i poslovanja te obavlja i druge poslove na temelju zakona i ovlaštenja.

Direktor društva u razdoblju od 01.01.2018. do 31.12.2021. godine bio je mr.sc. Ivica Plišić, dipl.ing.građ. U prosincu 2021. godine imenovan je novi direktor za razdoblje od 01.01.2022. do 31.12.2025. godine Neven Hržić, str.spec.ing.građ.

**Organizacija i radnici**

Društvo je organizirano tako da postoji ured direktora i dvije radne jedinice: RJ gospodarenje otpadom i RJ energetika.

Na dan 31. prosinca 2021. godine Društvo zapošljava 137 radnika. U 2020. godini Društvo je prosječno zapošljavalo 134 radnika .

1. **PROGRAMI KVALITETE**

Sustav upravljanja kvalitetom uveden je 7. lipnja 2002. godine. Društvo posjeduje dva certifikata. Sustav upravljanja kvalitetom osigurava kontinuirana poboljšanja u upravljanju Društvom i pružanju kvalitetnije usluge našim korisnicima.

* 1. **HRN EN ISO 14001:2015**

Sustava Zaštite okoliša uveden je 18. srpnja 2011. godine za opseg djelatnosti: "Gospodarenje otpadom, proizvodnja komposta oporabom biorazgradivog otpada, upravljanje javnom rasvjetom".

Broj certifikata: CRO19554E i vrijedi do 17. srpnja 2023. godine.

* 1. **HRN EN ISO 9001:2015**

Društvo se u 2019. godini certificiralo prema normi ISO 9001:2015 za opseg djelatnosti: "Gospodarenje otpadom, proizvodnja komposta oporabom biorazgradivog otpada, upravljanje javnom rasvjetom".

Broj certifikata: CRO20458Q i vrijedi do 17. srpnja 2023. godine.

1. **FINANCIJSKI POKAZATELJI I OSTVARENI REZULTAT**

U razdoblju od 01. siječnja do 31. prosinca 2021. godine, Društvo je ostvarilo ukupne prihode u iznosu od 38.419.275,02 kn i ukupne rashode u iznosu od 38.415.100,09 kn. Temeljem razlike prihoda i rashoda ostvaren je dobitak tekuće godine u iznosu od 4.174,93 kn. Porezni gubitak tekuće godine iznosi 21.928,31 kn

**3.1. UKUPNI PRIHODI**

**Prihodi od prodaje** u iznosu od 33.710.211,43 knčine 88% ukupnih prihoda, a odnose se na:

* prihod od odvoza i zbrinjavanja otpada u iznosu od 28.550.192,54 kn (7% veći od prošlogodišnjeg),
* prihod od prodaje sekundarnih sirovina i ambalažnog otpada u iznosu od 3.189.626,89 kn 2020. godine 1.609.394,37 kn (98 % veći od prošlogodišnjeg zbog povećanja jediničnih cijena otkupljivača).
* prihod od prodaje električne energije s fotonaponskih postrojenja sastoji se od prihoda ostvarenog od proizvedene i prodane električne energije s fotonaponskog postrojenja koje se nalazi na krovu pretovarne stanice na Treskavcu u iznosu od 2.215,62 kn za 6.141 kWh (2020.=5.796,52 kn za 19.876 kWh) i od prihoda ostvarenog od fotonaponskog postrojenja smještenog na krovu reciklažne stanice na Treskavcu u iznosu od 386.783 kn, a koji je manji od prošlogodišnjeg za 8% (2020.=419.780,32 kn) zbog 9% manje proizvedenih kWh (2021.= 146.809 kWh, 2020.=159.491 kWh) i neznatnog povećanja jedinične cijene proizvedene električne energije (2021.=2,6346 kn/kWh, 2020.=2,6320 kn/kWh)
* prihod od održavanja javne rasvjete u iznosu od 1.411.390,91 (veći je za 23% od prošlogodišnjeg zbog povećanja broja rasvjetnih tijela prema kojima se vrši obračun i povećanja utrošenog materijala za održavanje)
* ostali prihodi u iznosu od 170.002,47 kn (korištenje e-bicikala 35.089,83 kn , elektro punionice 24.161,04, usluga učinkovitog gospodarenja energijom 6.060,00 kn te ostali poslovni prihodi 104.691,60 kn)

**Ostali poslovni prihodi** u iznosu od 4.602.288,55 kn čine 12% ukupnih prihoda, a odnose se na:

* prihod u visini amortizacije imovine nabavljene iz namjenskih sredstava u iznosu od 1.946.215,35 kn
* prihod po EU projektima u ukupnom iznosu od 1.060.501,99 kn (SYNERGY 223.503,38 kn, frESCO 108.017,78 kn, IN-NO-PLASTIC 401.629,73 kn i DEEP SEA 327.351,10 kn) odnosi se na pokriće troškova vanjskih usluga (286.737,54 kn) i na pokriće troškova radnika koji su angažirani na EU projektima (773.764,45 kn)
* prihod od najma / zakupa u iznosu od 894.565,17 kn (zakup EKI mreže 833.193,17 kn, najam prostora 61.372,00 kn)
* ostali prihodi u iznosu od 701.006,04 kn (prihod od naplaćenih ranije utuženih potraživanja 412.263,51 kn, naknade šteta od osiguranja 59.085,14 kn, prihodi za pokriće kamata 101.366,51 kn za kredit koji se otplaćuje iz sredstava JLS, prihod od prodaje vozila i opreme 94.388,80 kn i ostali prihodi 33.902,08 kn.

**Financijski prihodi** u iznosu od 106.775,14 kn odnose se na prihode od kamata za nepravovremena plaćanja kupaca (106.483,17 kn), kamate po viđenju (100,89 kn), kamate ostvarene od pozajmica radnicima (189,99 kn) i pozitivne tečajne razlike (0,99 kn).

**3.2. UKUPNI RASHODI**

**Materijalni troškovi** u iznosu od 12.637.075,49 kn čine 33% ukupnih rashoda i za 39% su veći od prošlogodišnjih, a odnose se na troškove sirovina i materijala u iznosu od 4.577.084,42 kn te ostale vanjske troškove 8.059.991,07 kn.

Troškovi sirovina i materijala povećani su u odnosu na 2020. godinu za 28%.

U 2021. godini troškovi održavanja vozila i rezervnih dijelova, u odnosu na 2020. godinu, veći su za 22% zbog većeg broja izvanrednih popravaka vozila.

**Troškovi osoblja** u iznosu od 15.065.251,28 kn kn sudjeluju u ukupnim rashodima s 39%. Prosječna bruto plaća u 2021. godini iznosila je 7.946,81 kn, a neto 5.986,16 kn, dok je u 2020. godini prosječna bruto plaća iznosila 7.539,98 kn, a neto 5.636,62 kn.

**Troškovi amortizacije** u 2021 . godini iznose 7.742.254,81 kn (u 2020. godini 7.681.016,50 kn).

Društvo je iskazalo prihod u visini obračunate amortizacije imovine nabavljene iz sredstava potpora u iznosu od 1.946.215,35 kn (u 2020. godini 1.874.285,16 kn).

**Ostali troškovi poslovanja** iznose 2.441.079,13 kn te su za 32% veći od prethodne godine (2020. godine 1.848.279,85 kn). Troškovi materijalnih prava radnika u 2021. godini iznose 841.940,00 kn (2020.=320.200,00 kn) i za 521.740 kn su veći od prošlogodišnjih jer su u 2021. godini radnicima isplaćene neoporezive nagrade za rad i prigodne nagrade te su dani poklon bonovi. Trošak reprezentacije iznosi 46.205,16 kn (2020.=11.138,96 kn). Ostali troškovi obuhvaćaju i troškove: komunalne naknade 546.290,75 kn, osiguranja 552.285,61 kn, troškove prijevoza na/s posao 295.328,00 kn, poreza i doprinosa koji ne ovise o poslovnom rezultatu 30.327,99 kn, stručnog obrazovanja 75.409,24 kn, bankarskih usluga i provizija 14.545,06 kn, ugovora o djelu s doprinosima 32.375,98 kn, službenih putovanja 5.537,09 kn te ostale troškove u iznosu od 834,25 kn.

**Troškovi vrijednosnog usklađenja** u 2021. godini manji su u odnosu na prošlogodišnje za 57% te iznose 141.262,07 kn (u 2020. godini 325.400,77 kn). Zbog nemogućnosti naplate u 2021. godini otpisana su potraživanja u iznosu od 464,59 kn.

**Ostali poslovni rashodi** u iznosu od 43.265,76 kn odnose se na neotpisanu vrijednost rashodovane dugotrajne imovine 41.957,47 kn i ostale poslovne rashode 1.308,29 kn.

**Financijski rashodi** iznose 344.911,55 kn (u 2020. godini 275.426,22 kn), a odnose se na kamate po kreditima (343.614,97 kn), zatezne kamate na zakašnjela plaćanja (504,36 kn) i negativne tečajne razlike (792,22 kn).

1. **ZNAČAJNIJA ULAGANJA I BUDUĆE AKTIVNOSTI**

U 2021. godini ističu se sljedeće investicije:

* izgradnja elektroničke komunikacijske infrastrukture (EKI mreža),
* nabava teretnih vozila
* nabava spremnika za otpad
* EU projekti Synergy, frESCO, In-no-plastic i Deep Sea

**4.1. Elektronička komunikacijska infrastruktura – EKI mreža**

U 2021. godini nastavljeni su i završeni radovi na polaganju EKI mreže. Radi smanjenja troškova (Zakon o mjerama za smanjenje troškova postavljanja elektroničkih komunikacijskih mreža (EKM) velikih brzina), investicija se izvodi u istom infrastrukturnom kanalu fekalne kanalizacije EU projekta Ponikve voda d.o.o. „Projekt prikupljanja, pročišćavanja i odvodnje otpadnih voda na području otoka Krka“. Radovi su se izvodili na područjima Grada Krka i pet Općina: Punat, Malinska- Dubašnica, Omišalj, Dobrinj i Baška. Sredstva su osigurale jedinice lokalne samouprave i Društvo.

Sveukupna vrijednost investicije iznosi 23.517.936,64 kn od čega je u 2021. godini uloženo 497.300,73 kn.

Tijekom 2021. godine uloženo je još dodatnih 490.597,72 kn u izgradnju EKI mreže koja se polaže uz rekonstrukcije ili izgradnju novih vodovodnih i kanalizacijskih vodova. Izgradnju su financirale jedinice samouprave otoka Krka na čijem se području mreža gradi.

Izrađena je studija isplativosti izgradnje svjetolovodne mreže u vrijednosti od 189.000,00 kn, dokumentacija kabelske kanalizacije 197.960,00 kn te idejni projekt ugradnje optike u kabelsku kanalizaciju 196.400,00 kn.

Društo je ugovorilo i uslugu implementacije podataka infrastrukturne i mrežne dokumentacije u računalni program namijenjen upravljanju EKI mrežom u vrijednosti od 447.500,00 kn koja je izvršena početkom 2022. godine.

**4.2.** **Nabava teretnih vozila**

U tijeku 2021. godine nabavljena su dva teretna vozila:

* specijalno komunalno vozilo za sakupljanje i sabijanje komunalnog otpada u vrijednosti od 1.209.000,00 kn sufinancirano je iz EU projekta Ministarstva gospodarstva i održivog razvoja u iznosu od 1.044.607,49 kn
* vozilo za prijevoz ambalaže u vrijednosti od 155.968,80 kn

**4.3****. Nabava spremnika za otpad**

U 2021. godini Društvo je nabavilo 500 kom spremnika za bio otpad i 500 kom spremnika za mješani komunalni otpad te jedan press kontejner za potrebe POSAM-a Dobrinj.

U Općini Punat ugrađena su dva seta poluukopanih spremnika za otpad koja su nabavljena krajem 2019. godine.

**4.4. Projekt „Od vrata do vrata“**

Nastavljene su aktivnosti na provedbi sustava prikupljanja otpada „od vrata do vrata“ koji je započeo još krajem 2015. godine. Tijekom izvještajne godine sustav je uveden u naseljima na području Grada Krka: Bajčić, Nenadić, Poljica, Kapovci. Na taj način pokriven je odvoz u svim mjestima Grada Krka osim u naselju Lakmartin koji je u planu za 2022. godinu.

Zbog prioriteta uspostavljanja digitalne evidencije tijekom 2022. godine, nastavak podjele spremnika planiran je smanjenom dinamikom. U 2022. godini planirana je podjela spremnika u mjestima: Kras, Gabonjin, Risika i Garica.

Nadalje, izradit će se analiza tehničkih mogućnosti i isplativosti uspostave sustava prikupljanja otpada od vrata do vrata za mjesta u zaleđu Dobrinjštine te za Staru Bašku. Navedena mjesta specifična su zbog omjera stalnih i sezonskih stanovnika i tehničkih mogućnosti pristupa vozila svim objektima radi prikupljanja otpada pred kućnim pragom.

U ostalim mjestima gdje se otpad ne prikuplja od vrata do vrata još uvijek postoje zeleni otoci za odlaganje otpada. Neovisno o uvođenju sustava od vrata do vrata, a zbog velikog broja povremenih korisnika, u svakom mjestu postoji potreba za određenim brojem zelenih otoka. Zbog toga jedinice lokalne samouprave ulažu u poluukopane i ukopane setove kontejnera. Do kraja 2021. godine ugrađeno je ukupno 28 setova, a u 2022. godini se planira ugraditi još 8 setova.

**4.5. EU projekti**

Društvo je partner u četiri EU projekta:

1. **Projekt SYNERGY:**

Istraživački razvojni projekt Synergy iz progama Horizon (Obzor) 2020 u kojem sudjeluje 24 partnera iz više zemalja: Španjolska, Grčka, Finska, Cipar, Italija, Portugal, Austrija i Hrvatska. Vodeći partner projekta je ETRA iz Španjolske. Ukupni budžet projekta je 12,39 milijuna EUR, od čega je 9,93 milijuna EUR potpora. Projekt ima cilj razviti platformu za sigurnu razmjenu i aktivaciju podataka koji nastaju u području energetike, a danas predstavljaju uglavnom trošak njihova prikupljanja. Društvo je uključeno kao pilot područje za implementaciju projektnog rješenja zajedno s povezanim društvom Smart island Krk d.o.o. kao trećom stranom. Planirani iznos s kojim Društvo sudjeluje u projektu iznosi 126.962,50 EUR, a Smart island Krk d.o.o. s 61.687,50 EUR. Udio sufinanciranja EU iznosi 70% prihvatljivih troškova.

U 2021. godini troškovi vanjskih usluga iznose 86.142,00 kn i pokriveni su prihodima EU projekta u iznosu od 60.299,40 kn. Trošak radnika angažiranih na tom projektu pokriven je prihodom u iznosu od 163.203,98 kn.

1. **Projekt frESCO:**

Istraživački razvojni projekt frESCO iz progama Horizon (Obzor) 2020 u kojem sudjeluje 14 partnera iz više zemalja: Španjolska, Cipar, Austrija, Grčka, Belgija, Francuska, Italija i Hrvatska. Vodeći partner projekta je CIRCE iz Španjolske (Zaragoza). Ovaj projekt razvija nove poslovne modele. Primarni rezultat su poslovni modeli za energetske servise, fokus je uglavnom na ekonomskoj održivosti energetske učinko vitosti naših korisnika. Ukupni budžet projekta iznosi 5,12 milijuna EUR, od čega je 4 milijuna EUR europske potpore. Društvo je uključeno zajedno s povezanim društvom Smart island Krk d.o.o. kao trećom stranom. Planirani iznos s kojim Društvo sudjeluje u projektu iznosi 71.925,00 EUR, a Smart island Krk d.o.o. s 39.375,00 EUR. Udio sufinanciranja EU iznosi 70% prihvatljivih troškova.

U 2021. godini troškovi vanjskih usluga iznose 46.200,00 kn i pokriveni su prihodima EU projekta u iznosu od 32.340,00 kn. Trošak radnika angažiranih na tom projektu pokriven je prihodom u iznosu od 75.677,78 kn.

1. **Projekt In-No-Plastic:**

Istraživački razvojni projekt In-No-Plastic iz progama Horizon (Obzor) 2020 u kojem sudjeluje 18 partnera iz više zemalja: Norveška, Nizozemska, Njemačka, Engleska, Belgija, Francuska, Rumunjska, Italija i Hrvatska. Vodeći partner projekta je Sintef AS iz Norveške (Trondheim). Cilj projekta je razviti učinkovito i automatizirano rješenje spriječavanja zagađenja otpadnih i oborinskih voda od mikro i makro plastike koja završava u morima te na kraju hranidbenim lancem i do čovjeka. Ukupni budžet projekta iznosi 7,43 milijuna EUR, od čega je 5,2 milijuna EUR europske potpore. Planirani iznos s kojim Društvo sudjeluje u projektu iznosi 308.562,50 EUR. Udio sufinanciranja EU iznosi 70% prihvatljivih troškova.

U 2021. godini troškovi vanjskih usluga iznose 161.272,17 kn i pokriveni su prihodima EU projekta u iznosu od 76.449,64 kn. Trošak radnika angažiranih na tom projektu pokriven je prihodom u iznosu od 325.180,09 kn.

1. **Projekt Deep Sea:**

Istraživački razvojni projekt In-No-Plastic iz progama Horizon (Obzor) 2020 u kojem sudjeluje 11 partnera iz Italije i Hrvatske. Vodeći partner projekta je Aries Special Agency Venezia Giulia Chamber of Commerce iz Italije. Cilj projekta je razviti električnu mobilnost u kombinaciji s proizvodnjom obnovljivih izvora energije u korist održivog korištenja plovila bez emisija, buke, vibracija, gdje bi se električna energija proizvodila na kupnu i bila odmah spremna za upotrebu. Ukupni budžet projekta iznosi 2,51 milijuna EUR, od čega je 2,13 milijuna EUR europske potpore. Planirani iznos s kojim Društvo sudjeluje u projektu iznosi 272.775,00 EUR. Udio sufinanciranja EU iznosi 85% prihvatljivih troškova.

U 2021. godini troškovi vanjskih usluga iznose 138.410,00 kn i pokriveni su prihodima EU projekta u iznosu od 117.648,50 kn. Trošak radnika angažiranih na tom projektu pokriven je prihodom u iznosu od 209.702,60 kn.

1. **UPRAVLJANJE RIZICIMA**

**VALUTNI RIZIK**

Valutni rizik je rizik da će se vrijednosti financijskih instrumenata promijeniti uslijed promjene tečaja. Društvo je izloženo promjenama vrijednosti EUR-a, jer su obveze po primljenim predujmovima EU projekata denominirane u stranoj valuti, što Društvo izlaže valutnom riziku.

**KAMATNI RIZIK**

Kamatni rizik je rizik da će se vrijednosti financijskih instrumenata promijeniti uslijed promjene tržišnih kamatnih stopa u odnosu na kamatne stope primjenjive na financijske instrumente. Društvo nema dugoročnih obveza uz promjenjivu kamatnu stopu, te kao posljedicu toga nema izloženost riziku promjene kamatne stope.

**KREDITNI RIZIK**

Kreditni rizik je rizik da jedna strana u financijskom instrumentu neće ispuniti svoje obveze te da će time prouzročiti nastanak financijskog gubitka drugoj strani. Financijska imovina koja potencijalno može izložiti Društvo kreditnom riziku obuhvaća novac i potraživanja od kupaca. Potraživanja od kupaca iskazana su umanjena za rezerviranja za utužena sumnjiva i sporna potraživanja. Nema dodatnog kreditnog rizika za podmirenje kratkoročnih obveza Društva koji bi utjecao na povećanje vrijednosti rezerviranja za umanjenje vrijednosti kupaca i ostalih potraživanja.

**RIZIK LIKVIDNOSTI**

Rizik likvidnosti, koji se također naziva rizikom financiranja, je rizik suočavanja Društva s teškoćama u pribavljanju sredstava za podmirenje obveza po financijskim instrumentima. Kratkoročne obveze Društva koje dospijevaju u 2021. godini pokrivene su kratkotrajnom imovinom.

Upravljanje ovim rizikom dijelom se svodi na usklađenje priljeva sredstava od strane jedinica lokalne samouprave po ugovorima o sufinanciranju investicija.

Na smanjenje likvidnosti može utjecati pandemija COVID-19 čiji je negativan utjecaj u 2021. godini bio znatno manji nego 2020. godine, ali i rusko-ukrajinski rat koji može utjecati na slabiju turističku sezonu.

**PROCJENA FER VRIJEDNOSTI**

Glavni financijski instrumenti Društva koji se ne vode po tržišnoj vrijednosti su novac i novčani ekvivalenti, potraživanja od kupaca, ostala potraživanja, dugoročna financijska imovina, obveze prema dobavljačima i ostale obveze, te dugoročni krediti.

Iskazana knjigovodstvena vrijednost novca i novčanih ekvivalenata približna je njihovoj fer vrijednosti zbog kratkoročnog dospijeća ovih financijskih instrumenata.

1. **DOGAĐAJI NAKON DATUMA BILANCE**

**6.1.**

Dana 05.12.2019. godine osnovano je društvo SMART ISLAND KRK d.o.o. sa sjedištem u Krku, Vršanska 14. Osnivači su bili Ponikve Eko otok Krk d.o.o. s udjelom od 49% ili 98.000,00 kn i Stanislav Magić iz Ludbrega s udjelom od 51% ili 102.000,00 kn. Društvo se planiralo baviti izgradnjom optičke mreže na otoku Krku.

U siječnju 2021. godine Stanislav Magić je ponudio suvlasniku prodaju svog poslovnog udjela od 51% za 200.000,00 kn koju je skupština Društva prihvatila te je 29. travnja 2021. godine Ponikve eko otok Krk postao 100%-tni vlasnik društva Smart island Krk.

Odlukom skupštine Ponikve eko otoka Krka od 21. rujna 2021. godine pokrenut je postupak prijenosa udjela koje Ponikve eko otok Krk ima u društvu Smart island Krk prema osnivačima (JLS) uz naknadu u visini knjigovodstvene vrijednosti (298.000,00 kn). Rješenjem Trgovačkog suda u Rijeci Tt-22/7-2 od 10. siječnja 2022. godine jedinice lokalne samouprave otoka Krka postale su 100%-tni vlasnici društva Smart island Krk.

**6.2.**

Odlukom skupštine Ponikve eko otoka Krka od 21. rujna 2021. godine pokrenut je postupak statusne promjene odvajanja s preuzimanjem. Iz Društva se izdvaja radna jedinica Energetika s djelatnostima:

- gradnja i održavanje elektroničke komunikacijske infrastrukture (EKI),

- upravljanje punionicama za električna vozila,

- održavanje i upravljanje sustavom javne rasvjete (u vlasništvu JLS),

- održavanje i upravljanja sustavom iznajmljivanja električnih bicikala (u vlasništvu JLS)

a društvo Smart island Krk preuzima te djelatnosti.

U Smart island Krk prelazi 7 radnika, 6 vozila, 2 EU projekta (SYNERGY i frESCO), 1 dugoročni kredit i 1 leasing.

Ugovor o podjeli s preuzimanjem društva kapitala potpisan je 14. veljače 2022. godine između društava Ponikve eko otok Krk i Smart island Krk. Dana 21. ožujka 2022. godine skupština Društva donijela je Odluku o podjeli Društva. Prijava za upis podjele društva u sudskom registru dostavljena je dana 23. ožujka 2022. godine Trgovačkom sudu u Rijeci. Do dana pisana bilješki nije pristiglo rješenje o provedbi upisa.

Krk, 30. ožujka 2022.

 Uprava Društva:

 Neven Hržić, str.spec.ing.građ.